Document ID: 32004D0491

KOMMISSIONENS AFGØRELSE
af 29. april 2004
om ændring af Kommissionens afgørelse 1999/819/Euratom af 16. november 1999 om Det Europæiske Atomenergifællesskabs (Euratom) indgåelse af konventionen fra 1994 om nuklear sikkerhed, for så vidt angår den tilknyttede erklæring
(2004/491/Euratom)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Atomenergifællesskab, særlig artikel 101, stk. 2,
under henvisning til Rådets afgørelse af 15. december 2003 om ændring af Rådets afgørelse af 7. december 1998 om godkendelse af Det Europæiske Atomfællesskabs tiltrædelse af konventionen om nuklear sikkerhed, hvad angår erklæringen hertil (1),
under henvisning til traktaten om Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse af Den Europæiske Union, og
ud fra følgende betragtninger:
(1)
Det Europæiske Atomenergifællesskab tiltrådte konventionen om nuklear sikkerhed ved Kommissionens afgørelse 1999/819/Euratom af 16. november 1999 (2). Den 31. januar 2000 blev tiltrædelsesinstrumenterne deponeret hos Det Internationale Atomenergiagenturs generaldirektør, herunder erklæringen i henhold til konventionens artikel 30, stk. 4), nr. iii).
(2)
Denne erklæring, som Fællesskabet afgav ved tiltrædelsen, var baseret på Rådets afgørelse, der delvis blev annulleret af Domstolen (3) på grund af stk. 3 i erklæringen, fordi der ikke stod, at Fællesskabet var kompetent på de områder, der omfattes af konventionens artikel 7, 14 og 16, stk. 1 og 3, samt artikel 17 til 19. Den deponerede erklæring skal derfor erstattes af en ændret erklæring baseret på Rådets afgørelse af 15. december 2003 til gennemførelse af Domstolens dom.
(3)
Den Tjekkiske Republik, Republikken Estland, Republikken Cypern, Republikken Letland, Republikken Litauen, Republikken Ungarn, Republikken Malta, Republikken Polen, Republikken Slovenien og Den Slovakiske Republik bliver medlemmer af Fællesskabet fra den 1. maj 2004. Det første afsnit i erklæringen skal derfor ligeledes ændres -
TRUFFET FØLGENDE AFGØRELSE:
Artikel 1
Det Europæiske Atomenergifællesskabs erklæring i henhold til bestemmelserne i artikel 30, stk. 4, nr. iii), i konventionen om nuklear sikkerhed, som deponeret hos Det Internationale Atomenergiagenturs generaldirektør den 31. januar 2000, erstattes af følgende erklæring:
»Det Europæiske Atomenergifællesskabs erklæring i henhold til bestemmelserne i artikel 30, stk. 4, nr. iii), i konventionen om nuklear sikkerhed
Følgende stater er i øjeblikket medlemmer af Det Europæiske Atomenergifællesskab: Kongeriget Belgien, Den Tjekkiske Republik, Kongeriget Danmark, Forbundsrepublikken Tyskland, Republikken Estland, Den Hellenske Republik, Kongeriget Spanien, Den Franske Republik, Irland, Den Italienske Republik, Republikken Cypern, Republikken Letland, Republikken Litauen, Republikken Ungarn, Republikken Malta, Storhertugdømmet Luxembourg, Kongeriget Nederlandene, Republikken Østrig, Republikken Polen, Den Portugisiske Republik, Republikken Slovenien, Den Slovakiske Republik, Republikken Finland, Kongeriget Sverige, Det Forenede Kongerige Storbritannien og Nordirland.
Fællesskabet erklærer, at artikel 1 til 5, 7 og 14 til 35 i konventionen finder anvendelse på Fællesskabet.
Fællesskabet har sammen med de ovennævnte medlemsstater kompetence på de områder, der dækkes af artikel 7 og artikel 14 til 19 i konventionen i medfør af traktaten om oprettelse af Det Europæiske Atomenergifællesskabs artikel 2, litra b), og de relevante artikler i afsnit II, kapitel 3, med titlen »Sundhedsbeskyttelse«.«
Artikel 2
Erklæringen i artikel 1 deponeres hos Det Internationale Atomenergiagenturs generaldirektør, der er konventionens depositar, så hurtigt som muligt efter denne afgørelses ikrafttrædelse ved brev undertegnet af lederen af Europa-Kommissionens delegation ved de internationale organisationer i Wien, sammen med den engelske, franske og spanske udgave af denne afgørelse.
Artikel 3
Denne afgørelse træder i kraft den 1. maj 2004.
Udfærdiget i Bruxelles, den 29. april 2004.

Labels: 15
14
5